ECF รูดดิ่งฟลอร์! “อารักษ์”ยันดีลซื้อกิจการ“S-TREK”เดินหน้าต่อ มั่นใจรายได้ปี62โตตามเป้า
ECF รูดดิ่งฟลอร์! “อารักษ์”ยันดีลซื้อกิจการ “S-TREK” เดินหน้าต่อ มั่นใจรายได้ปี 62 โตตามเป้า ปิดตลาดภาคเช้าอยู่ที่ระดับ 3.88 บาท ปรับตัวลดลง 1.57 บาท หรือ 28.81% สูงสุดที่ระดับ 5.25 บาท ต่ำสุดที่ระดับ 3.82 บาท ด้วยมูลค่าซื้อขาย 172.60 ล้านบาท
14 ธ.ค. 2561

ผู้สื่อข่าวรายงานว่า ราคาหุ้นบริษัท อีสต์โคสท์เฟอร์นิเทค จำกัด (มหาชน) หรือ ECF ปิดตลาดภาคเช้าอยู่ที่ระดับ 3.88 บาท ปรับตัวลดลง 1.57 บาท หรือ 28.81% สูงสุดที่ระดับ 5.25 บาท ต่ำสุดที่ระดับ 3.82 บาท ด้วยมูลค่าซื้อขาย 172.60 ล้านบาท

โดยราคาหุ้น ECF ปรับตัวลดลงอย่างหนักลงมาทำจุดต่ำสุดของวัน (Floor) ที่ระดับ 3.82 บาท
อย่างไรก็ตาม นายอารักษ์ สุขสวัสดิ์ กรรมการผู้จัดการ ECF เปิดเผยกับ “ข่าวหุ้นธุรกิจออนไลน์” ว่า แนวโน้มผลประกอบการของบริษัทยังคงเติบโตอย่างต่อเนื่อง โดยในปี 2562 จะเติบโตอย่างโดดเด่น หลังจากรับรู้รายได้ภายหลังจากการเข้าซื้อกิจการบริษัท เอสเทรค (ประเทศไทย) จำกัด (S-TREK) ซึ่งเป็นผู้ดำเนินธุรกิจด้าน IT Solution ในการเป็นผู้จัดจำหน่ายสินค้าไอทีให้กับบริษัทชั้นนำระดับโลกเสร็จสิ้น
โดยในปี 2560 ที่ผ่านมา STREK มีรายได้รวมประมาณ 4.85 พันล้านบาท ดังนั้นการเข้าซื้อกิจการในครั้งนี้ จึงถือเป็นยุทธศาสตร์ที่สำคัญในการสร้างการเติบโต โดยจะส่งผลต่อตัวเลขการดำเนินงานของ ECF อย่างมีนัยสำคัญ
 
อนึ่งที่ประชุมคณะกรรมการบริษัทฯ เมื่อวันที่ 30 พ.ย.2561 มีมติให้นำเสนอที่ประชุมวิสามัญผู้ถือหุ้น ครั้งที่ 1/2562 เพื่อพิจารณาและอนุมัติให้บริษัทฯ เข้าดำเนินการซื้อกิจการบริษัท เอสเทรค (ประเทศไทย) จำกัด (S-TREK) โดยบริษัทจะเข้าซื้อหุ้นจำนวน 15,300,000 หุ้น คิดเป็น 51% ของหุ้นสามัญทั้งหมดของ STREK ด้วยวิธีการแลกหุ้นสามัญ (Share Swap) คิดเป็นมูลค่ารวมการลงทุน 510 ล้านบาท
สำหรับการลงทุนจะแบ่งการจ่ายชำระออกเป็น 2 ส่วน ได้แก่ ส่วนแรก ECF จะเข้าซื้อหุ้น S-TREK จำนวน 10,710,000 หุ้น คิดเป็นมูลค่า 357 ล้านบาท หรือราคาหุ้นละประมาณ 33.33 บาท โดยจะมาจากวิธีการแลกหุ้นสามัญของ ECF กับหุ้นสามัญของ S-TREK  ซึ่ง ECF จะจ่ายชำระจำนวนเงินดังกล่าว
โดยการออกหุ้นเพิ่มทุนเพื่อเสนอขายให้แก่บุคคลในวงจำกัด แบบเฉพาะเจาะจง (Private Placement : PP ) ให้แก่ นายจิรศักดิ์ เปรมพจน์วัฒนา ในฐานะผู้ขายและผู้ถือหุ้นใหญ่ของ บริษัท เอสเทรค (ประเทศไทย) จำกัด จำนวน 51 ล้านหุ้น มูลค่าที่ตราไว้หุ้นละ 0.25 บาท ที่ราคา 7 บาท/หุ้น
ทั้งนี้หลังการเพิ่มทุนดังกล่าวบริษัทจะเข้าเป็นผู้ถือหุ้นใน S-TREK ในสัดส่วนร้อยละ 35.7 ของจำนวนทุนจดทะเบียนที่ชำระแล้วทั้งหมดของ S-TREK ซึ่งการชำระในส่วนนี้คาดว่าจะแล้วเสร็จภายในเดือนเมษายน 2562
ขณะที่ส่วนที่ 2 ที่จะต้องมีการจ่ายชำระราคาในมูลค่ารวม 153 ล้านบาท เพื่อให้ได้มาซึ่งหุ้นของ S-TREK อีกจำนวน 4,590,000 หุ้น หรือคิดเป็นสัดส่วนที่จะเพิ่มเติมอีกร้อยละ 15.3 เพื่อให้ได้สัดส่วนการเข้าถือหุ้นของ S-TREK รวมเป็นร้อยละ 51 ของจำนวนทุนจดทะเบียนที่ชำระแล้วทั้งหมดของ S-TREK นั้น จะขึ้นอยู่กับเงื่อนไขผลการดำเนินงานงวด 12 เดือน ของ S-TREK ที่จะเกิดขึ้นในรอบปี 2562 หรือ ปี 2563 หรือปี 2564 ปีใดปีหนึ่งที่สามารถเข้าเงื่อนไขการสร้างผลการดำเนินงานตามตัวเลขที่ระบุในงบการเงินประจำปีนั้น ๆ เป็นไปตามที่ตกลงกัน
โดยหากปีใดผลการดำเนินงานเข้าเงื่อนไขตามที่ตกลงกัน บริษัทจะพิจารณาออกหุ้นเพิ่มทุนเพื่อเสนอขายให้แก่บุคคลในวงจำกัดแบบเฉพาะเจาะจง (Private Placement : PP ) ให้แก่ นายจิรศักดิ์  เปรมพจน์วัฒนา โดยในการกำหนดราคาหุ้นเพิ่มทุนดังกล่าวจะมีส่วนเกินกว่าราคาตลาด (premium) ร้อยละ 10 โดยในการกำหนดราคาตลาดจะเป็นไปตามกฎและระเบียบของ สำนักงาน ก.ล.ต.และตลาดหลักทรัพย์แห่งประเทศไทย รวมทั้งกฎหมายที่เกี่ยวข้อง
อนึ่งในการเข้าลงทุนครั้งนี้ จะต้องนำเสนอต่อที่ประชุมผู้ถือหุ้นสำหรับการประชุมวิสามัญผู้ถือหุ้น ครั้งที่ 2/2562 ที่จะมีขึ้นในเดือนมี.ค. 2562 พร้อมกับรายงานความเห็นจากที่ปรึกษาทางการเงินอิสระ เพื่อประกอบการพิจารณาอนุมัติต่อไป ซึ่งการชำระในส่วนที่ 2 คาดว่าจะแล้วเสร็จภายในเดือนเมษายน 2565
 
 